Aktivis deel arrestasie op Facebook | Netwerk24
Deur Jana Breytenbach 21 September 2020 21:48
Die man se naam mag nie bekend gemaak word voordat hy in die hof verskyn nie.
Kol. André Traut, provinsiale polisiewoordvoerder, het bevestig dat die man in hegtenis geneem en aangekla is van aanranding ingevolge die Wet op Gesinsgeweld. Hy is ook van aanranding van 'n polisielid aangekla.
Die verdagte het sy inhegtenisneming op sy selfoon opgeneem en op Facebook gedeel.
Luidens inligting van die gemeenskap het die verdagte se meisie en haar suster glo met mekaar baklei en hy het tussenbeide getree om dit te stop. Hy het na bewering die suster net weggestamp om 'n bakleiery te verhoed.
Die suster het glo die klag by die polisie ingedien en die verdagte is Sondag by sy huis in hegtenis geneem.
Op die opname sê die verdagte dat ene sers. Kennert en konst. Davids van die Klapmuts-polisie daar is om hom in hegtenis te neem.
Die polisielid het hom gevra om sy foon neer te sit, waarop die verdagte gesê het hy sal nie.
Dit lyk asof die beampte probeer het om die selfoon van die verdagte af te vat en dan stop die opname.
Die verdagte is by die Klapmuts-polisiestasie aangehou.
Traut kon egter nie bevestig wanneer die verdagte in die hof moet verskyn nie.
Omdat dit 'n saak van geslagsgeweld is, het die polisie die reg om die verdagte vir 48 uur aan te hou voordat hy in die hof moet verskyn, of vrygelaat word.